ครึ่งบ่าย…ไม้สั้น – บล.คันทรี่ กรุ๊ป
ครึ่งบ่าย...ไม้สั้น - บล.คันทรี่ กรุ๊ป
5 ก.ค. 2559

สรุปตลาดภาคเช้า
ตลาดภาคเช้าดัชนีผันผวนในแดนบวกและแดนลบอยู่ในกรอบแคบๆ ก่อนจะสามารถปิดในแดนบวกได้เล็กน้อย 1.22 จุด สวนทางกับตลาดหุ้นขนาดใหญ่ในภูมิภาคที่อ่อนตัวลง โดยมีแรงซื้อเข้ามาในหุ้นกลุ่มธนาคารพาณิชย์เป็นวันที่ 2 ติดต่อกัน ส่วนกลุ่มพลังงานเริ่มมีแรงขายทำกำไรออกมาหลังจากราคาน้ำมันอ่อนตัวลง ด้านปริมาณการซื้อขายอยู่ที่ 2.7 หมื่นล้านบาท
 
แนวโน้ม ภาคบ่าย
คาดดัชนีมีแนวโน้มอ่อนตัวลง หลังจากมีเหตุไม่สงบเกิดขึ้นหลายแห่งทั้งในประเทศและต่างประเทศ รวมถึงแรงขายทำกำไรหลังจากดัชนีปรับตัวเพิ่มขึ้นมาอย่างโดดเด่นในช่วง 2-3 วันที่ผ่านมา โดยหุ้นที่น่าสนใจลงทุนเราเน้นยังหุ้นที่มีประเด็นบวกระยะสั้นอย่างกลุ่มเดินเรือในประเด็นที่ค่าระวางกลับมาปรับตัวเพิ่มขึ้น หรือหุ้นที่จะได้รับประโยชน์จากการลงทุนในประเทศที่เริ่มเห็นสัญญาบวกจากยอดขอรับส่งเสริมการลงทุนที่เริ่มมากขึ้นอย่างกลุ่มนิคมอุตสาหกรรมเป็นต้น
 
วิเคราะห์ทางเทคนิค
TEAM
ราคาปิด 1.38 บาท
แนวรับ 1.37 บาท
แนวต้าน 1.52 บาท
แนว cut หากราคาหุ้นมีโอกาสหลุด 1.34 บาท
กราฟ TEAM  ดีดตัวขึ้นจากแนว Double bottom มีสัญญาณซื้อทั้งในแท่งเทียนที่ฟอร์มตัวเป็น U-Shape และ Stoch ที่มีสัญญาณซื้อครั้งที่สอง  โดยคาดว่าราคาจะปรับตัวขึ้นไปยังแนวต้าน 1.52 บาท  แนะนำเก็งกำไร
 
เด็กแนว
TAPAC  เมื่อช่วงกลางเดือนก่อนได้บอกนักลงทุนไปแล้วว่าให้จับตาหุ้นตัวนี้ไว้ เนื่องจากมีปัจจัยบวกที่น่าสนใจ  ขณะที่ข่าวสารต่างๆ มีน้อยแต่ราคาหุ้นวิ่งเยอะ ผิดอาการของหุ้นทั่วไป แสดงว่าต้องมีของดีอะไรเป็นแน่ เด็กแนวค้นหาปัจจัยและได้เล่าให้ฟังไปบ้างแล้ว 
ความว่า… หลังจากแจ้งงบ Q2 สิ้นสุดเดือนเมษายนเห็นตัวเลขกำไรบานตะไทพุ่งขึ้นระดับ 3400% พบว่ารายได้ปกติโตมาก ที่สำคัญรายได้จากการก่อสร้างมาก้อนเบ้อเร่อเป็นก้อนใหม่อย่างใหญ่ในงบการเงิน เมื่อพลิกดูประวัติ พร้อมกันสอบถามนักวิเคราะห์ได้ความกระจ่างว่านี่คือรายการที่เกิดจากการที่บริษัทไปถือหุ้นบริษัท C4 Hust ของสวีเดน 50% เป็นบริษัทรับสร้างบ้าน และมีโครงการขนาดใหญ่มากกำลังเกิดขึ้น คือเป็นอสังหาริมทรัพย์เพื่อขายมูลค่าหลักหมื่นล้านบาท
แค่นั้นยังไม่พอ บริษัทลูกคือ TAPM ซึ่งออกแบบ ผลิต และปรับปรุงแม่พิมพ์พลาสติคให้กับบริษัทเครื่องไฟฟ้านั้นมีผลประกอบการเติบโตดีมาก และมีโอกาสเข้า list ในตลาดหุ้น ดังนั้นนี่จึงเป็นมูลค่าซ่อนอีกชิ้นที่หุ้นตัวนี้กำลังจะเปิดให้ชาวหุ้นเห็นอย่างจริงจัง จับตา จับหุ้น จับเข้าพอร์ทกันไว้ มองกำไรจะโตก้าวกระโดดอย่างเลี่ยงไม่ได้แล้ว
แนวโน้มกราฟ TAPAC  มีรูปทรง Head&amp;Shoulder ขณะที่ปัจจุบันกำลังวิ่งไปยังไหล่ขวา โดย MACD ตัดขึ้นผ่านแนวศูนย์ ยืนยันขาขึ้นเต็มตัว  เป้าหมายข้างหน้า 24 บาท เป็นต้านสำคัญ หากผ่านได้จะวิ่งไปอีกไกลพอสมควร